ועדת הכלכלה, כנסת 17, פרוטוקול מספר 607, 2008-06-24 12:30

גלעד ארדן: אני מתכבד לפתוח את ישיבת ועדת הכלכלה.

גלעד ארדן: על סדר היום צו רשות שדות התעופה (מתן שירותים בשדה התעופה דב הוז) (תיקון), התשס"ח-2008, וצו רשות שדות התעופה (מתן שירותים בשדה התעופה עובדה) (תיקון), התשס"ח-2008, שהוגשו לנו מטעם משרד התחבורה והבטיחות בדרכים.

לאה ורון: הצווים מובאים לידיעת הוועדה.

גלעד ארדן: נא להציג את הצווים לידיעת הוועדה, בבקשה.

צביה בלאו: אנחנו מביאים לידיעת הוועדה את שני הצווים, של שדה התעופה דב הוז ושדה התעופה עובדה.

צביה בלאו: סעיף 5 לחוק רשות שדות התעופה קובע את תפקידי רשות שדות התעופה, ביניהם לתת שירותים בשדות תעופה צבאיים שאינם שדות התעופה של רשות שדות התעופה.

צביה בלאו: בין השירותים נמנים פיקוח טיסה, כיבוי אש, הצלה, עזרה ראשונה, תדלוק, ביטחון נקודה ולנוסעים, שירותים טכניים, ניקיון מטוסים, הפעלת מגרשי חנייה וכיוצא באלה.

צביה בלאו: השירותים האלה מנויים בצו המקורי משנת התש"ן-1989.

צביה בלאו: הצו הזה מוארך מידי שנה.

צביה בלאו: הפעם הוא מוארך, בהסכמת שר הביטחון, ב-3 שנים וזה הישג.

גלעד ארדן: מה נעשה כאן בשנה הבאה?

צביה בלאו: בשנה הבאה יהיה משעמם ... הצווים מוארכים עד שנת 2011.

אמנון כהן: רב אלוף במילואים שאול מופז אישר את זה בחתימתו.

צביה בלאו: שר הביטחון אישר, מועצת רשות שדות התעופה אישרה ושר התחבורה והבטיחות בדרכים אישר.

גלעד ארדן: יש שאלות או הבהרות?

לאה ורון: הגיעו שלושה נציגים של משרד הביטחון.

לאה ורון: יש לכם מה לומר?

עודד הגלילי: אנחנו מסכימים לכל מה שהשר שלנו חתם עליו.

גלעד ארדן: מתי תפנו את שדה דב?

עודד הגלילי: יום אחרי שהתעופה האזרחית תפנה אותו.

גלעד ארדן: מתי התעופה האזרחית תפנה?

צביה בלאו: יש תוכנית-אב של ועדת בודינגר, שבשבוע שעבר הגישה את המלצותיה לשר התחבורה והבטיחות בדרכים.

צביה בלאו: עדיין אין החלטות.

גלעד ארדן: מה היא ממליצה?

עודד הגלילי: אני חבר בוועדת בודינגר.

עודד הגלילי: הוועדה הגישה דוח ביניים לשר התחבורה, קיבלה ממנו משימות ויידרשו עוד כמה חודשי דיונים.

עודד הגלילי: יומלץ כנראה לבחון את העברת שדה דב או לכיוון הים או לכיוון צפון, אבל זה עדיין לא גובש.

גלעד ארדן: בטווח של כמה שנים?

עודד הגלילי: מדובר על כמה שנים.

עודד הגלילי: יש גם תמריץ כלכלי למדינה לפנות כי נחתם חוזה עם "הגוש הגדול" שאם שדה התעופה מתפנה המדינה תקבל את הנתח שלה ולכן יש לנו אינטרס.

עודד הגלילי: משרד הביטחון יתפנה יום אחרי שהתעופה האזרחית תתפנה משם.

גלעד ארדן: מה ההמלצות של ועדת בודינגר?

גלעד ארדן: בתוך כמה שנים אפשר לפנות את השדה?

עודד הגלילי: זה אחד הדברים שצריך עדיין לבדוק.

גלעד ארדן: הצווים הובאו לידיעת הוועדה.

גלעד ארדן: תודה לכם.

גלעד ארדן: הישיבה נעולה.